ทากาโนริ ฮาตาเกยาม่า - วิกิพีเดีย

# ทากาโนริ ฮาตาเกยาม่า

### จากวิกิพีเดีย สารานุกรมเสรี

ทากาโนริ ฮาตาเกยาม่า
ข้อมูลส่วนตัว
ชื่อจริง | ทากาโนริ ฮาตาเกยาม่า
วันเกิด | 28 กรกฎาคม พ.ศ. 2518
สถานที่เกิด | อาโอโมริ ประเทศญี่ปุ่น
รุ่น | ซูเปอร์เฟเธอร์เวท ไลท์เวท
ผู้จัดการ | มิตสุโนริ เซกิ คาสุโนริ มิยาคาว่า
เทรนเนอร์ | วา ยุน ยูห์
สถิติ
ชก | 29
ชนะ | 24
ชนะน็อก | 19
แพ้ | 2
เสมอ | 3

ทากาโนริ ฮาตาเกยาม่า เกิดเมื่อวันที่ 28 กรกฎาคม พ.ศ. 2518 ที่เมืองอาโอโมริ ประเทศญี่ปุ่น ทากาโนริ ฮาตาเกยาม่า เป็นที่รู้จักการชกชิงแชมป์ซูเปอร์เฟเธอร์เวทของญี่ปุ่น โดยชนะน็อกยก 9 โคจิ อาริซาว่า นักมวยชาวญี่ปุ่นด้วยกันเองในปี พ.ศ. 2541 ซึ่งการชกดำเนินไปอย่างสนุก และได้คว้าแชมป์รุ่นเดียวกันนี้ของสหพันธ์มวยภาคตะวันออกไกลและแปซิฟิกด้วย (OPBF)

ทากาโนริ ฮาตาเกยาม่า ได้แชมป์โลกรุ่นซูเปอร์เฟเธอร์เวทของสมาคมมวยโลก (WBA) มาจากการเอาชนะคะแนน แช ยอง ซู นักมวยชาวเกาหลีใต้ เมื่อเดือนกันยายน ปี พ.ศ. 2541 จากนั้นได้ป้องกันตำแหน่งไว้ได้ครั้งเดียว โดยการเสมอกับ ซาอูล ดูรัน ผู้ท้าชิงชาวเม็กซิกันไปแบบค้านสายตา โดยฝ่ายผู้ท้าชิงถึงกับบอกว่าเป็นการตัดสินที่ไม่ยุติธรรม ฮาตาเกยาม่า เสียแชมป์โลกในการป้องกันตำแหน่งครั้งที่ 2 กับ ลัควา ชิม นักมวยชาวมองโกเลีย โดยเป็นฝ่ายแพ้น็อกไปในยกที่ 5 ในเดือนมิถุนายน ปี พ.ศ. 2542 หลังจากนั้นก็ได้ประกาศแขวนนวมไปด้วยอายุเพียง 23 ปี เท่านั้น

แต่ในปีถัดมา ก็กลับมาชกมวยอีกครั้ง โดยข้ามรุ่นไปชกในรุ่นไลท์เวท และสามารถคว้าแชมป์โลกรุ่นเดียวกันนี้ของสมาคมมวยโลก (WBA) มาได้สำเร็จ ในการกลับมาชกอีกครั้งเพียงครั้งแรก โดยชนะน็อกยก 8 กิลเบอร์โต้ เซอร์ราโน่ นักมวยชาวเวเนซุเอลา และป้องกันตำแหน่งได้อีก 2 ครั้งกับนักมวยชาวญี่ปุ่นด้วยกันเอง ก่อนที่จะเสียตำแหน่งให้แก่ จูเลี่ยน ลอร์ซี่ นักมวยชาวฝรั่งเศส ด้วยการแพ้คะแนน ไปในเดือนกรกฎาคม ปี พ.ศ. 2544 และฮาตาเกยาม่าก็ได้แขวนนวมไปอีกครั้ง และยังไม่ได้กลับมาขึ้นชกอีก

ทากาโนริ ฮาตาเกยาม่า นับเป็นนักมวยที่ได้รับความนิยมมากคนหนึ่งของแฟนมวยชาวญี่ปุ่น เนื่องจากมีลีลาการชกที่สนุก เร้าใจ กล้าเดินกล้าแลกตลอด รวมทั้งยังเป็นนักมวยที่มีสีสันอย่างมากด้วย เนื่องจากมักขึ้นเวทีด้วยเสื้อคลุมและกางเกงที่มีสีสันและลวดลายฉูดฉาดเสมอ

## [แก้] แหล่งข้อมูลอื่น

- เทปการชกของทากาโนริ ฮาตาเกยาม่า

ดึงข้อมูลจาก "http://th.wikipedia.org../../../%E0%B8%97/%E0%B8%B2/%E0%B8%81/%E0%B8%97%E0%B8%B2%E0%B8%81%E0%B8%B2%E0%B9%82%E0%B8%99%E0%B8%A3%E0%B8%B4_%E0%B8%AE%E0%B8%B2%E0%B8%95%E0%B8%B2%E0%B9%80%E0%B8%81%E0%B8%A2%E0%B8%B2%E0%B8%A1%E0%B9%88%E0%B8%B2.html".

หมวดหมู่: นักมวยสากลชาวญี่ปุ่น

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- English